Document ID: 31987R1307

31987R1307
L 124/6
JURNALUL OFÍCIAL AL UNIUNII EUROPENE
REGULAMENTUL (EURATOM, CECO, CEE) NR. 1307/87 AL CONSILIULUI
din 11 mai 1987
de modificare a Regulamentului (CECO, CEE, Euratom) nr. 300/76 de stabilire a categoriilor de funcționari care au dreptul la indemnizații pentru munca în schimburi, precum și a condițiilor de acordare și a ratelor acestor indemnizații
CONSILIUL COMUNITĂȚILOR EUROPENE,
având în vedere Statutul funcționarilor Comunităților Europene și Regimul aplicabil celorlalți agenți ai Comunităților Europene, stabilite de Regulamentul (CEE, Euratom, CECO) nr. 259/68 (1), astfel cum au fost modificate ultima dată prin Regulamentul (Euratom, CECO, CEE) nr. 793/87 (2) și, în special, articolul 56a al doilea paragraf din Statutul funcționarilor,
având în vedere propunerea Comisiei, prezentată după consultarea Comitetului pentru statutul funcționarilor,
întrucât Jurnalul Oficial al Comunităților Europene trebuie expediat permanent, astfel încât să se asigure difuzarea sa corespunzătoare în termenele stabilite; întrucât, prin urmare funcționarii responsabili cu expedierea în cauză lucrează noaptea o săptămână din cinci, inclusiv sâmbăta, duminica și în cursul sărbătorilor legale;
întrucât, în aceste condiții, se impune extinderea la personalul în cauză a aplicării Regulamentului (CECO, CEE, Euratom) nr. 300/76 (3), modificat ultima dată de Regulamentul (CEE, Euratom, CECO) nr. 3856/86 (4),
ADOPTĂ PREZENTUL REGULAMENT:
Articolul 1
La articolul 1 din Regulamentul (CECO, CEE, Euratom) nr. 300/76, alineatul (1) se modifică după cum urmează:
1.
Partea din primul paragraf care urmează după cuvântul „telex” și care precede liniuțele se înlocuiește cu următorul text: „sau în serviciul de expediere a Jurnalului Oficial al Comunităților Europene și care își exercită atribuțiile în cadrul unui serviciu în care se muncește continuu sau în schimburi, în conformitate cu articolul 56a din Statutul funcționarilor, are dreptul la o indemnizație de:”.
2.
După prima liniuță se introduce următoarea liniuță:
„-
12 641 franci belgieni în cazul în care lucrează într-un serviciu în care se muncește în două schimburi, din care un schimb de noapte, inclusiv sâmbăta, duminica și în cursul sărbătorilor legale”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică începând cu prima zi a lunii următoare celei în cursul căreia intră în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 mai 1987.

Labels: 9
15